Helsetjenestens driftsorganisasjon for nødnett HF

Årlig melding 2023

Gjøvik, dd.mm.åååå

# Innhold

[Innhold 2](#_Toc156835379)

[1 Innledning 3](#_Toc156835380)

[1.1 HDO HFs oppgaver og organisering 3](#_Toc156835381)

[1.2 Visjon, virksomhetsidé og verdigrunnlag 4](#_Toc156835382)

[1.3 Mål for HDO i 2023 4](#_Toc156835383)

[1.4 Virksomhetsstyring - styrets arbeid med intern styring og kontroll 5](#_Toc156835384)

[1.5 Medvirkning fra brukere og ansatte 5](#_Toc156835385)

[2 Sammendrag 6](#_Toc156835386)

[2.1 Positive resultater og uløste utfordringer i 2023 6](#_Toc156835387)

[2.2 Evaluering av egen virksomhet og organisering 7](#_Toc156835388)

[3 RAPPORTERING FOR STYRINGSBUDSKAP 9](#_Toc156835389)

[3.1 Overordnede styringsbudskap 9](#_Toc156835390)

[3.2 Styringsbudskap fra de regionale helseforetakene for 2023 9](#_Toc156835391)

[Felles styringsbudskap til de felleseide helseforetakene 9](#_Toc156835392)

[Aktivitet i 2023 - Virksomhetsspesifikke oppdrag til HDO HF 14](#_Toc156835393)

[Andre rapporteringer i 2023 18](#_Toc156835394)

[Økonomiske krav og rammer 19](#_Toc156835395)

DEL I: Innledning og sammendrag

# Innledning

## HDO HFs oppgaver og organisering

Helsetjenestenes driftsorganisasjon for nødnett HF (HDO) er en nasjonal tjenesteleverandør for både spesialist- og kommunehelsetjenesten, og samarbeider med Direktoratet for samfunnssikkerhet og beredskap (DSB), Helsedirektoratet (Hdir) og nødetatene. HDOs erfaring og kompetanse skal brukes for å understøtte fremtidens samhandlingsbehov mellom kommune- og spesialisthelsetjenesten, jf. målsetningene i Nasjonal helse- og sykehusplan.

HDOs brukere er primært helsepersonell tilknyttet nødmeldetjenesten i helseforetak, legevaktsentraler og alle landets kommuner.

Løsningene kjennetegnes ved at helsetjenesten settes i stand til å kommunisere med publikum på nødnummer 113 og felles legevaktnummer 116 117, samt kommunisere via nødnett internt i helsetjenesten og med de øvrige nød- og beredskapsetatene. Kommunikasjonsløsningene håndterte i 2023 ca. 11,5 millioner telefonsamtaler og ca. 610 000 ambulansealarmer, i tillegg til kommunikasjonen over nødnettet til ambulansetjenesten og leger i vakt.

HDO leverer også oppdrags- og beslutningsstøttesystemer i form av nasjonale videoløsninger og planlegger leveranse av oppdragshåndteringsverktøy for legevaktssentraler. På tvers av videoløsningene ble det i 2023 gjennomført ca. 137.000 videosamtaler.

HDO eier, drifter og forvalter alt utstyr som tilkobles Nødnettet for helse- og omsorgstjenesten (ref. protokoll fra foretaksmøte 12. desember 2016.

HDO er geografisk plassert på Gjøvik og har 74 faste ansatte per 31. desember 2023, fordelt på like mange årsverk. Foretaket har i tillegg to traineer, to lærlinger og seks engasjement. Tilsvarende tall for 2022 var 73 faste ansatte, én trainee, tre lærlinger og to engasjement. Kvinneandelen er på 25,3 % (21 stillinger), en økning fra 23,1 % året før.

HDOs styre er sammensatt av eieroppnevnte styremedlemmer og ansattvalgte styremedlemmer. De eieroppnevnte styremedlemmene, herunder styreleder og nestleder, er oppnevnt av eier i foretaksmøtet (jf. Helseforetaksloven § 21). HDOs styre består av totalt ni styremedlemmer, herav fem representanter for de regionale helseforetakene (RHF), tre ansattvalgte styremedlemmer (jf. vedtekt § 7), samt en observatør fra Kommunesektorens interesseorganisasjon (KS).

HDO er organisert med et lederteam bestående av administrerende direktør, leder for forretningsutvikling, leder for tjenesteleveranser og økonomisjef. Foretaket har i 2023 gjennomført en omorganisering, der tidligere avdelingsstruktur er erstattet med en produktorientert organisering med henholdsvis fem produktteam, to plattformteam og fem støtteteam.

Figur HDOs organisering med produktteam i gult, plattformteam i blått, støtteteam i grønt og lederteam i rosa

## Visjon, virksomhetsidé og verdigrunnlag

HDOs visjon er at eiere, kunder og brukere skal kjenne foretaket som:

*«landsdekkende, tilgjengelig og nyskapende»*

For å oppnå denne visjonen, bygger HDO sin organisasjon på følgende verdier:

*Pålitelig, Åpen, Modig, Nysgjerrig*

## Mål for HDO i 2023

HDOs hovedmål utledet av målsettingen fra eierne er:

* Effektive og stabile tjenester
* Merverdi for våre eiere, helseforetak og kommuner
* En attraktiv arbeidsplass
* Fremtidsrettede teknologiske tjenester

De overordnede prioriteringer har i 2023 vært:

* Sikkerhet og beredskap
* Driftsoptimalisering
* Anskaffelse av ny kommunikasjonsløsning for akuttmedisinsk kjede (KAK) og nasjonal medielogg
* Bidra inn i DSBs forprosjekt for neste generasjon nødnett
* Implementering av ny, produktorientert organisering

HDOs primære og prioriterte oppgaver er å:

* Levere landsdekkende, stabile, kostnadseffektive, tidsriktige og brukervennlige tjenester som ivaretar spesialist- og kommunehelsetjenestens behov i nødmeldetjenesten
* Yte døgnåpen drift- og kundestøtte for foretakets brukere
* Levere tjenester som ivaretar nødvendige krav til informasjonssikkerhet, herunder tilgjengelighet, integritet og konfidensialitet
* Bidra til utvikling av helsesektorens nødmeldetjeneste, herunder teknisk utvikling, test, implementering, drift og opplæring

Helseforetaket skal i samarbeid med kommunene og de regionale IKT-enhetene bidra til at den samlede nødmeldetjenesten driftes enhetlig, forsvarlig og i henhold til gjeldende sikkerhetskrav.

Helseforetaket er opprettet for å levere sammenhengende kommunikasjonsløsninger til spesialist- og kommunehelsetjenesten. Det er et godt utgangspunkt for å kunne bidra med teknologi og produkter for å understøtte satsningen på de 19 nyopprettede helsefellesskapene.

## Virksomhetsstyring - styrets arbeid med intern styring og kontroll

HDO er gjennom vedtekter, instrukser og oppdragsdokumenter pålagt å sikre god virksomhetsstyring og internkontroll. Som et ledd i dette jobber HDO kontinuerlig for å ha et internt styringssystem som er hensiktsmessig for virksomheten. I tillegg til blant annet planer og løpende risikostyring er styringssystemet basert på dokumentstyring. Dokumentstyringen i HDO er etablert etter følgende struktur:



Styringspolicyer på nivå 1 er revidert og ble godkjent av styret i 2023. Funksjonspolicyer på nivå 2 og underliggende prosess- og støttedokumenter er utarbeidet og godkjennes internt i foretaket. Alle styrende dokumenter revideres årlig.

I 2023 ble det i forbindelse med omorganisering av foretaket initiert en helhetlig gjennomgang av dokumentstyringssystemet. Arbeidet videreføres i 2024.

HDO utarbeidet virksomhetsplan for 2023. Denne planen er utarbeidet med utgangspunkt i HDOs strategi og oppdragsdokument for 2023, samt vedtatt budsjett.

Det rapporteres regelmessig på status, risiko og avvik til administrerende direktør gjennom ledermøtet, og til styret gjennom virksomhetsrapportering.

Det er ikke gjennomført tilsyn av HDO i 2023.

## Medvirkning fra brukere og ansatte

HDOs kunder og brukere av de systemer som HDO eier, drifter og forvalter, kan gjennom etablerte rutiner melde inn feil, endringsønsker, forbedringsområder og andre forespørsler vedrørende tjenestene som HDO leverer.

HDO gjennomførte sin årlige brukerundersøkelse i april 2023, og hadde en økning i antall respondenter på 78 % fra fjorårets undersøkelse. På overordnet tilfredshet er brukerne som er «fornøyd» og «svært fornøyd» med HDO 92 %. Dette er en økning på syv prosentpoeng fra undersøkelsen i 2022.

HDO har rådgivende brukerforum for regelmessig dialog med brukerne, i tillegg til eierdialog gjennom eget styre. Per 2023 var det etablert brukerforum innenfor områdene kontrollromsløsning og radioterminaler. I tillegg arbeides det med å finne riktig form på tilsvarende brukerforum for de øvrige produktene HDO har fått ansvaret for.

Det er tre ansattrepresentanter i HDOs styre. Valg av nye ansattvalgte styre- og vararepresentanter skal gjennomføres i 2024. Det er god dialog mellom ansattrepresentanter og ledelse.

HDO har gjennomført medarbeiderundersøkelsen «ForBedring». I undersøkelsen var det ingen signifikante endringer sammenlignet med året før.

# Sammendrag

## Positive resultater og uløste utfordringer i 2023

HDO leverer nasjonale tjenester til den akuttmedisinske kjede og mottar positive tilbakemeldinger fra brukerne i spesialist- og kommunehelsetjenesten. Grunnlaget for brukernes positive tilbakemeldinger kommer av et flerårig målrettet arbeid med nasjonalt eierskaps-, drifts- og forvaltningsansvar for brukerutstyr og applikasjoner tilknyttet nødnett.

I løpet av 2023 har HDO gjennomført anskaffelse og signert kontrakt for henholdsvis ny kommunikasjonsløsning for akuttmedisinsk kjede (KAK2) og nasjonal digital arkivløsning (medielogg). HDO er fornøyd med resultatet av arbeidet som er gjort og samarbeidet som er etablert med de tildelte leverandørene. Foretaket ser frem mot implementeringen av de nye løsningene, som på sikt vil redusere kommunenes og helseforetakenes driftskostnader for disse produktene, samtidig som det understøtter brukernes nåværende og kommende behov. Produktene gir også mulighet for samarbeid på tvers av kontrollrom, noe som øker robustheten og fleksibiliteten i akuttmedisinsk kjede.

Som en del av tilretteleggingen for mottak og implementering av ny kommunikasjonsløsning, har HDO i 2023 hatt fokus på forberedelser gjennom anskaffelse av nødvendige lisenser og program- og maskinvare. Samtidig er det gjennomført oppgraderinger av program- og maskinvare på dagens kommunikasjonsløsning, som skal gi en sikrere og mer stabil løsning i påvente av implementering av ny kommunikasjonsløsning.

HDO er avhengig av god dialog med brukerne, og har i 2023 brukt tid på å hente innspill som et ledd i å forbedre fremtidens leveranser til nødmeldetjenesten. I prosjektene nytt nødnett (NN), ny kommunikasjonsløsning for akuttmedisinsk kjede (KAK) og nasjonal medielogg, er det frikjøpt ressurser fra tjenesten som bidrar med innsikt i prosjektene. Videre har HDO både deltatt i og bistått med arrangering av arbeidsmøter (workshops) for brukere av foretakets tjenester. Sammen med et generelt økt fokus på tjenestedesign og løpende innsiktsarbeid, gir dette verdifulle tilbakemeldinger som kan legges til grunn i planlegging av videre aktiviteter.

HDO har i 2023 forholdt seg til en høy risiko, identifisert gjennom Direktoratet for samfunnssikkerhet og beredskap (DSB) sitt pågående arbeid for å avklare Nødnett og tilknyttet brukerutstyr sitt forhold til sikkerhetsloven. HDO besluttet i høst, etter god dialog med tilsynsmyndighetene, herunder Nasjonal sikkerhetsmyndighet (NSM), å redusere risikoen. HDO har i parallell med oppfølgingen av risikoen, jobbet med å iverksette det som anses som nødvendige tiltak for å sikre etterlevelse av sikkerhetslovens bestemmelser og ivareta forsvarlig sikkerhet i anskaffelser og virksomheten for øvrig. HDO venter på ny instruks fra DSB som gjelder brukerutstyr tilknyttet nødnett sitt forhold til sikkerhetsloven. Utestående risiko er knyttet til innholdet i veilederen, hittil ukjente krav og hvor lang tid det vil ta å utarbeide nødvendig dokumentasjon for å sikre etterlevelse.

HDO har videreført det målrettede arbeidet med informasjonssikkerhet for å sikre sikker og stabil drift av våre produkter og plattformer. I 2023 har foretaket signert og implementert en beredskapsavtale med hensikt å håndtere eventuelle dataangrep. I tillegg er det inngått en avtale om avansert sikkerhetsmonitorering med HelseCERT som blir operasjonalisert i årsskiftet 2023/2024. Totalt sett vil disse avtalene øke sannsynligheten for å oppdage og håndtere dataangrep på et tidlig stadium og dermed redusere skadeomfanget av et angrep.

**Uløste utfordringer**

HDO har i 2023 jobbet med ny innkjøpsavtale for radioterminaler og tilbehør. Arbeidet er ikke ferdigstilt som følge av at DSB ikke har ferdigstilt instruks for utstyr som skal tilkobles nødnettet. Arbeidet videreføres derfor i 2024.

## Evaluering av egen virksomhet og organisering

I tråd med eiernes strategiske retning for HDO, oppdragsdokument 2023 og interne behov, ble det i 2023 gjennomført en omorganisering av foretaket. Den tidligere lineære organisasjonsstrukturen med avdelinger og team er erstattet med en organisering basert på produktområder og verdistrømmer. Tverrfaglige team ble etablert som den minste leveranseenheten.

De forventede langsiktige effektene av omorganiseringen inkluderer:

* Raskere leveranser som følge av:
	+ Hurtigere beslutningsprosesser
	+ Redusert antall overleveringer
* Bedre kvalitet som følge av:
	+ Økt eierskap blant ansatte
	+ Helhetlig tankegang og tverrfaglighet i teamene
* Mer innovasjon som følge av:
	+ Økt eierskap blant ansatte
	+ Økt tverrfaglighet
* Økt medarbeidertilfredshet som følge av:
	+ Økt eierskap og autonomi
	+ Større nærhet til verdiskapningen
	+ Helhetlig fokus

Etter implementeringen av den nye organisasjonsstrukturen har det vært kontinuerlig fokus på tilpasning til endringene og de tilhørende forventningene om å ta i bruk nye arbeidsmetoder. Videre vil fokuset rette seg mot tydeliggjøring av myndighet, etablering av mekanismer for porteføljestyring og arbeid med kultur og tankesett.

Til tross for høy arbeidsbelastning, vurderes de organisatoriske forholdene som stabile og positive. Dette støttes av medarbeiderundersøkelsen ForBedring, der resultatene jevnt over ligger på samme nivå som i 2022, uten større signifikante forskjeller. Snittskår er på 80,5 %, der 0 regnes som minst ønskelig/mest belastende og 100 regnes som minst belastende/mest ønskelig. Med en svarprosent på 93 %, oppnås høy troverdighet for undersøkelsen.

HDO har i 2023 hatt et sykefravær på 3,4 %, mot 3,9 % i 2022 og 2,9 % i 2021. Det har ikke vært rapportert om alvorlige skader eller ulykker på arbeidsplassen.

DEL II: Rapporteringer

# RAPPORTERING FOR STYRINGSBUDSKAP

## Overordnede styringsbudskap

I virksomhetsplan for 2023 har HDO definert å understøtte overordnet mål 2: *«Styrke forskning, innovasjon og kompetanse og forbedre kvalitet og pasientsikkerhet»*, og 3: *«Rask tilgang til helsetjenester og sammenhengende pasientforløp»*. HDO bidrar ved å aktivt forvalte og videreutvikle foretakets produkter og løsninger for å understøtte den akuttmedisinske kjede i spesialist- og kommunehelsetjenesten. HDO leverer tjenester i tråd med eiernes forventninger gjennom de etablerte forvaltningsforaene.

Omsetning i 2023 ble 259,8 MNOK, mot en omsetning på 268,1 MNOK i 2022, som utgjør en reduksjon på 8,3 MNOK (3,1 %). Omsetningen i 2023 er 0,8 MNOK under budsjett.

Foretakets leveranser understøtter helseregionenes og kommunenes sørge-for ansvar i henhold til HDOs vedtekter og oppdragsdokument.

Styringssystemet i HDO revideres årlig. Dette bidrar til å sikre etterlevelse av lover, forskrifter og myndighetsvedtak. HDOs styrende dokumenter består av tre styringspolicyer med underliggende policyer og prosessdokumenter.

## Styringsbudskap fra de regionale helseforetakene for 2023

### Felles styringsbudskap til de felleseide helseforetakene

#### Styring og oppfølging av felleseide helseforetak

Årshjul for styring og oppfølging av de felleseide helseforetakene for 2023, herunder aktiviteter, milepæler og frister, er innlemmet i HDOs eget årshjul. Disse følges kontinuerlig opp og alle leveranser er styrebehandlet før oversendelse til eierne.

Styret i HDO har i behandling av saker, herunder virksomhets-, risiko- og økonomirapportering rettet oppmerksomheten mot at foretaket leverer på oppdrag, leveranser og strategisk retning.

HDOs styringspolicyer er revidert og ble forelagt styret sammen med instruks for styret og Helse- og omsorgsdepartementets veileder for styrearbeid i løpet av 2023.

#### Innsyn og internrevisjon

Internrevisjonsrapporter behandles av styret i henhold til styrets instruks. Årsplan for styresaker behandles på alle styremøter for å avklare eventuelle saker i kommende styremøter, herunder eventuelle ønsker om internrevisjon.

Det er ikke gjennomført internrevisjoner etter initiativ fra eierne i 2023.

Revisor har i 2023 gjennomført revisjon og interimsrevisjon i HDO. I interimsrevisjonen ble det rettet særlig fokus på bærekraft og rapportering i henhold til den nylig ikrafttrådte åpenhetsloven, samt at det ble gjennomført en inntektsanalyse.

HDO ivaretar revisjonsmulighet i avtaler med sine leverandører, og benytter seg av anerkjente og balanserte kontraktsstandarder der dette er hensiktsmessig.

#### Medvirkning fra konserntillitsvalgte og konsernverneombudene

Foretaket involverer konsernverneombud og konserntillitsvalgte inn i nasjonale prosjekt, per 2023 i prosjektstyret for anskaffelse av ny kommunikasjonsløsning i akuttmedisinsk kjede (KAK) og tilknyttet anskaffelse av ny nasjonal medielogg.

#### Brukermedvirkning

HDO er internleverandør av tjenester i helsetjenesten og har ingen direkte pasientkontakt.

For å sikre god brukermedvirkning har HDO rådgivende brukerforum for regelmessig dialog med brukerne. I disse forumene deltar representanter fra kommunehelsetjenesten, helseforetakene, de fire regionale helseforetakene og KS. Brukerforum hjelper HDO å prioritere endringsønsker knyttet til de tjenestene som foretaket leverer. Eierdialog ivaretas gjennom dialog med styret.

Eventuelle kundeklager og avviksmeldinger følger en egen prosess i HDO, og disse følges opp av administrerende direktør gjennom ledermøtet, til styret og i de enkelte berørte driftsprosesser.

#### Synliggjøring av totale kostnader ved deltakelse i prosjekter og prosesser

I 2023 er det tre nasjonale prosjekter i foretakets regi som har involvert frikjøp av ansatte i helseforetak, regionale helseforetak og kommuner. Dette gjelder prosjektene KAK, medielogg og nytt nødnett.

I KAK-prosjektets prosjektbeskrivelse, business case og budsjettunderlaget som ble behandlet i AD-møtet i 25. september 2023, ble kostnader ved ansatte i helseforetak, regionale helseforetak og kommuner synliggjort i henhold til omfang av bruk av ressursene.

I henhold til oppdrag n) Utvikling av nødnettsteknologien, har HDO fortsatt arbeidet med å koordinere de regionale helseforetakenes og kommunehelsetjenestens bidrag i prosessen. I prosjektet bidrar ressurser fra helseforetak og kommunehelsetjenesten.

I tråd med oppdrag u) Nasjonal medielogg, har HDO i løpet 2023 gjennomført konkurranse for å anskaffe en ny nasjonal medielogg. Medielogg-prosjektet sitt business case ble behandlet i styresak 50-2023. Omfang, kostnader og ressursbruk fra helseforetak og kommunehelsetjenesten er synligjort i saken.

HDO frikjøper også ressurser fra helseforetakene for bemanning av HDOs opplæringsteam.

I tillegg har HDO benyttet samarbeidsavtalen med Sykehusinnkjøp HF, hvor HDO får bistand innen anskaffelser. Sykehusinnkjøp HF kan bistå med ulike roller der de har kompetanse og ledige ressurser. I 2023 har Sykehusinnkjøp HF blant annet vært aktiv bidragsyter inn i både KAK- og medielogg-prosjektene.

#### Informasjonssikkerhet og personvern

HDO gjennomfører årlige vurderinger knyttet til etterlevelse av Nasjonal Sikkerhetsmyndighet (NSM) sine grunnprinsipper for IKT-sikkerhet, og har et styringssystem for informasjonssikkerhet som baserer seg på disse kravene.

HDO har i 2023 inngått og operasjonalisert en beredskapsavtale for å håndtere eventuelle dataangrep med et privat selskap godkjent av NSM. Avtalen garanterer rask tilgang til høy kompetanse og erfaring i håndtering av informasjonssikkerhetshendelser. I tillegg er det inngått en avtale med HelseCERT om avansert sikkerhetsmonitorering som blir operasjonalisert i årsskiftet 2023/2024. Totalt sett vil disse avtalene øke sannsynligheten for å oppdage og håndtere dataangrep på et tidlig stadium, og dermed redusere skadeomfanget av et eventuelt angrep.

DSB kom tidlig i 2023 med et utkast til nye sikkerhetskrav for brukerutstyr tilknyttet Nødnett. HDO har tatt høyde for disse kravene i KAK-anskaffelsen og jobbet for å redusere sannsynligheten for at manglende etterlevelse av disse kravene skal forårsake forsinkelser eller andre problemer for prosjektet.

HDO har gjennomført regelmessig sikkerhetstesting med ekstern tredjepart, og har fått gode tilbakemeldinger på flere av tiltakene som er gjennomført de siste årene.

Det har i 2023 blitt vesentlig større fokus på leverandører og produkters opprinnelse, og HDO har kartlagt leverandører og nasjonalitet for produkter i tilknytning til kontrollromsløsning og radioterminaler. Målet er å ha kontroll på og redusere tilstedeværelse fra land som kan utgjøre en sikkerhetstrussel ovenfor Norge.

HDO har i løpet av høsten 2023 gjennomført en omorganisering fra linjeorganisasjon til en organisering som baserer seg på de produktene og løsningene HDO leverer. Det arbeides fortløpende med å harmonisere styringssystemene for informasjonssikkerhet og personvern til den nye organiseringen.

#### IKT-anskaffelser

HDO har sendt en oversikt over pågående og planlagte investeringsbehov innenfor IKT området, denne baseres på ØLP som oversendes eierne årlig. ØLP inneholder alle nåværende IKT tiltak og forslag til satsninger innen IKT.

I tillegg har HDO oversendt redegjørelse for hvordan foretaket etterlever NSMs grunnprinsipper for IKT sikkerhet v2. HDO gjennomfører årlig egenevaluering av etterlevelse av prinsippene gjennom bruk av verktøy fra Det Norske Veritas. I siste evaluering oppnådde vi score på 79 av 100 poeng. Resultatene er benyttet i prioriteringer av arbeidet med informasjonssikkerhet i 2023. HDO har en egen sikkerhetsorganisasjon som følger opp arbeidet i det daglige.

#### Økonomisk langtidsplan og synliggjøring av gevinster

Som del av oppdragsdokumentets krav om at helseforetaket skal levere kostnadseffektive tjenester og at driften skal underlegges strenge krav til god økonomistyring og riktig prioritering av ressursbruk, har foretaket utarbeidet og fått godkjent økonomisk langtidsplan for perioden 2024-2027.

Det fremgår i oppdragsdokumentet for 2023 at HDO skal dokumentere gevinster og gevinstrealisering som oppnås både internt i foretaket og i helseforetaksgruppen. Videre er det en forutsetning for ØLP 2022-2025 at ABE-reformen er hensyntatt med minst 0,5 % per år. Innsparingskravet på 0,5 % som følge av ABE-reformen er i ØLP 2024-2027 videreført som et generelt effektiviseringskrav.

Den initielle forsinkelsen i KAK-prosjektet (leverandørene trengte mer tid i anskaffelsesfasen) gjør at gevinstrealiseringen kommer senere en først forventet. HDO legger til grunn at det hentes ut effekter fra prosjektet fra og med 2027.

Nytt nødnett-prosjektet gjennomført i regi av HDO reduserer de regionale helseforetakenes behov for å ha et relativt tungt teknisk prosjekt gående gjennom flere år. HDO sikrer prosjektgjennomføring for alle kunder, og fordeler kostnader for deltagelse utover på både kommune- og spesialisthelsetjenesten. Faktisk besparelse for helsetjenesten er ikke beregnet.

HDO har i 2023 fortsatt arbeidet med testautomatisering på dagens ICCS-løsning. Dette vil også være fokusområde når ny kommunikasjonsløsning er på plass, og HDO har satt som mål at 90 % av alle tester skal automatiseres. Det forventes i første omgang en besparelse på ca. ett årsverk (1 MNOK) per år knyttet til test av ny kommunikasjonsløsning fra 2025. Testautomatisering skal også tas med videre inn i nye anskaffelser som gjøres av HDO.

Dagens kommunikasjonsløsning ICCS er desentralisert og spredt over hele landet. Tradisjonelt har HDO i tråd med råd fra leverandør valgt å reise ut til de respektive AMK-sentralene og foretakets datahaller for å gjennomføre oppgraderinger av programvare. Det har vært ansett som viktig å ha fysisk tilgang på servere og øvrig maskinvare hvis ting ikke har gått etter planen. Generell kompetanseheving sammen med et strukturert arbeid for å standardisere og automatisere oppgraderingen har redusert behovet for å reise ut ved oppgraderinger. De aller fleste oppgraderinger kjøres nå via fjerntilgang fra HDO på Gjøvik, med tilhørende sparte reisekostnader og betydelig redusert tidsbruk.

Redusert budsjett for reising sammenlignet med 2022 totalt for HDO er i ØLP 2024-2027 600 000 – 900 000,- per år. Gevinsten av å kunne benytte den reduserte reisetiden på andre aktiviteter er ikke beregnet.

Ved å gjøre nasjonale anskaffelser og innkjøp har HDO vist med for eksempel nødnett-radioterminaler at det er mulig å få til gode avtaler med leverandørmarkedet som kommer hele helsetjenesten til gode. I 2022 anskaffet HDO videoløsninger gjennom nasjonale anskaffelser som gir gevinster for alle helseforetak gjennom hele ØLP-perioden. I 2023 anskaffet HDO i tråd med oppdragsdokument nasjonal løsning for medielogg som skal erstatte fire regionale løsninger, samt dagens løsning benyttet av legevaktsentralene. Et forsiktig estimat bare på kostnader til årlig lisens, service og support beløper seg til 0,8 MNOK i ØLP 2024-2027. Den totale besparelsen ved å inkludere personell, maskinvare mv. er høyere.

Snittkrav til effektivisering i ØLP 2024-2027 er 1,7 MNOK. Snitt beregnet effektivisering i ØLP 2024-2027 er 2,43 MNOK.

#### Klima og miljø

HDO deltar i Helse Sør-Øst sin regionale miljøfaggruppe, og har med utgangspunkt i spesialisthelsetjenestens rammeverk for samfunnsansvar utarbeidet en handlingsplan for HMS med egen del om miljø og bærekraft. Denne setter de interne rammene for arbeidet med klima og miljø i foretaket, gjennom å knytte foretaksspesifikke tiltak til felles mål for spesialisthelsetjenesten. Status i arbeidet med klima og miljø ble presentert for eierne i oppfølgingsmøte mellom HDO og RHFene 22. mai 2023.

HDO har i 2023 sett på muligheten for å benytte seg av en takebacktjeneste for IT-utstyr. Tjenesten HDO har utforsket lar foretaket overvåke sanntidsdata om bl.a. gjenbruksgrad, utslippsreduksjoner mv., som kan benyttes til scope 3-rapportering. Det er videre rettet eksplisitt fokus på miljø- og bærekraft i oppfølgingen av foretakets leverandører.

I tillegg til allerede gjennomførte tiltak, forventer HDO å kunne hente ut gevinster frem mot 2030 gjennom blant annet realiseringen av ny kommunikasjonsløsning for akuttmedisinsk kjede, som vil bidra til å redusere både det fysiske plassbehovet for utstyr, og ansattes behov for å reise ut på lokasjonene. Saker tilknyttet miljø og bærekraft behandles i foretakets Arbeidsmiljøutvalg og frister og aktiviteter tilknyttet arbeidet er innlemmet i HDOs årshjul.

#### Åpenhetsloven

Åpenhetsloven omhandler menneskerettigheter og anstendige arbeidsforhold i egen virksomhet og i leverandørkjeden. I tråd med tilnærmingen i helse for øvrig, utfører HDO aktsomhetsvurderinger i tråd med OECDs retningslinjer og systematikk for å vurdere og identifisere risiko relatert til samfunnsansvarsområdet som helhet. HDO har i 2023 benyttet verktøyet OECDs ansvarlighetskompass for å gjøre en initiell kartlegging av virksomheten. Kartleggingen omfatter områdene menneskerettigheter og anstendige arbeidsforhold, klima og miljø og forebygging av økonomisk kriminalitet.

Åpenhetsloven trådte i kraft 30. juni 2023, og prioriterte fokusområder i HDO har derfor vært intern kunnskapsdeling og kompetanseheving for å legge grunnlag for et mangeårig arbeid med tematikken, integrert i relevante prosesser. For mer informasjon om HDOs arbeid med samfunnsansvar, herunder oppdatert redegjørelse, se <https://www.hdo.no/om-oss/samfunnsansvar/>.

#### Beredskap og sikkerhet

HDO deltar fortsatt i Helse Sør-Øst sitt regionale beredskapsutvalg. Gjennom dette forumet får HDO et godt innblikk i spesialisthelsetjenestens beredskapsarbeid som igjen kan legges til grunn i HDOs eget arbeid på området. Videre har HDO initiert dialog med beredskapsressurser i øvrige RHF FRHF knyttet til kartlegging av behov for varsling/dialog om kritiske hendelser og feil som berører AMK-sentraler og akuttmottak.

HDO har i 2023 deltatt i en nasjonal kartlegging av et verstefallsscenario med bortfall av Ekom gjennom Helse Sør-Øst RHF.

Det er i 2023 gjennomført øvelser med fokus på informasjonssikkerhet og tilgjengelighet som et ledd i internt beredskapsarbeid for håndtering av IKT-sikkerhetshendelser.

HDO etablerte Nasjonalt Begrenset Nett (NBN) med tekstmulighet i 2022, og har i 2023 anskaffet utstyr for å kunne benytte video i kommunikasjonen. HDO venter på konfigurasjon av utstyret fra Forsvarsdepartementet.

#### Lønn og annen godtgjørelse til ledende personer

I tråd med foretaksmøtet 24. april 2022 og oppfølgingsmøte med eierne 24. oktober 2022, har administrerende direktør utarbeidet retningslinjer for lederavlønning. Retningslinjene ble styre- og eierbehandlet i 2022.

HDO definerer personer i stillingene administrerende direktør, økonomisjef, leder for tjenesteleveranser, og leder for forretningsutvikling som ledende ansatte.

Styremedlemmer som er tilsatt i helseforetak mottar ikke styregodtgjørelse.

Lederlønnsrapporten utarbeides årlig som en del av årsregnskapet og blir behandlet av styret.

#### Kontaktpersoner for forebygging av voldsrisiko

HDO er internleverandør av teknologi og tjenester i den akuttmedisinske kjede og nødmeldetjenesten mot de andre nødetatene, men anser seg ikke som en relevant aktør med henhold til dette oppdraget, da foretaket ikke har direkte pasientkontakt.

### Aktivitet i 2023 - Virksomhetsspesifikke oppdrag til HDO HF

#### Utvikling av nødnettsteknologien

I 2023 har planleggingsfasen for etableringen av nytt nødnett kommet i gang. Det er etablert et forprosjekt i regi av DSB der Helsedirektoratet og HDO representerer helsetjenesten.

DSB mottok oppdrag om forprosjektfasen fra Justis- og beredskapsdepartementet (JD) i juli 2023, og høsten har gått med til å organisere og bemanne ulike funksjoner i prosjektet. Av oppdraget fra JD fremgår det at forprosjektrapporten må være ferdig innen utgangen av 2024 for å følge departementets overordnede plan. Det skal gjennomføres en ekstern kvalitetssikring (KS2) i løpet av første halvår 2025.

Helsetjenesten er representert i prosjektets styringsgruppe ved avdelingsdirektør Steinar Olsen fra Helsedirektoratet (Hdir), og administrerende direktør Lars Erik Tandsæther fra HDO. HDO og Hdir har utrykt et ønske om bedre involvering i alle faser av forprosjektet i DSBs prosjektorganisasjon, slik at oppdraget om å bidra på vegne av helsetjenesten og koordinere de regionale helseforetakenes og kommunehelsetjenestens bidrag i prosessen kan realiseres på best mulig måte.

Parallelt med at DSB har startet forprosjektarbeidet med ressurser fra etatene, er den underliggende organiseringen for helsetjenesten etablert. Rapporteringsveier er beskrevet og arbeidet med å etablere en god møtestruktur og hensiktsmessig rapportering er godt i gang.

Som ledd i arbeidet med behovskartlegging og forankring av prosjektarbeidet i helsetjenestens organisasjoner har HDOs prosjektorganisasjon i samarbeid med Hdir, gjennomført flere arbeidsmøter (workshops) med ulike grupper av fagpersonell og akademia. Formålet har vært å informere, engasjere og få gode innspill til forprosjektarbeidet. Arbeidsmøtene har også vært nyttig for å finne ressurser med ønsket kompetanse og kapasitet til å bidra i prosjektarbeidet. HDOs brukerfora har blitt involvert i dette arbeidet og ressurser fra spesialist- og kommunehelsetjenesten er frikjøpt for å bidra i prosessen. HDO orienterer om status for arbeidet i virksomhets- og tertialrapporter.

#### Ny kommunikasjonsløsning i akuttmedisinsk kjede

HDO brukte første halvår av 2023 til å gjennomføre flere forhandlingsrunder med tilbydere i pågående anskaffelse av ny kommunikasjonsløsning. Etter godkjennelse av evalueringsresultatet i både prosjektstyret og foretaksstyret i HDO, ble det den 8. september signert kontrakt med Frequentis AG om leveranse av produktet 3020 LifeX. Frequentis AG leverte inn tilbud på kjøpskontrakten (SSA-T) som var 118,0 MNOK lavere enn avsatt beløp (inkludert usikkerhetspåslag). Videre var vedlikeholdskontrakten (SSA-V) årlig 10,3 MNOK lavere enn forventet. Sett over en periode på 10 år blir kostnaden for KAK leverandøren 221 MNOK lavere enn det som var tatt høyde for i business case.

Prosjektetablering for innføringsfasen av prosjektet ble gjennomført i september og detaljplanlegging ble gjort i oktober. Ved utgangen av 2023 er prosjektet i spesifiseringsfasen. Det samarbeides godt med leverandøren og HDO er fornøyd med kvaliteten på det som produseres.

Prosjektet gjennomfører regelmessige koordineringsmøter med AMK IKT-prosjektet.

Det samarbeides også godt med de regionale helseforetakene om forankring og mottak av den nye løsningen.

Prosjektstyret i KAK vedtok i november at prosjektet skal frikjøpe ressurser fra kommunehelsetjenesten for å støtte og veilede kommunene ved mottak av LifeX. Første ressurs til dette arbeidet ble frikjøpt i desember. Prosjektet sendte videre ut informasjonsbrev til alle landets kommuner for å forberede disse på at ICCS skal skiftes ut fra start av andre kvartal 2025.

#### Nasjonalt AMK-prosjekt

Parallelt med HDO sitt KAK-prosjekt, utvikler de regionale helseforetakene fremtidens oppdragshåndteringsløsning for AMK-sentralene (Locus Emergency). Oppdragshåndteringsløsningen skal integreres tett med HDO sin nye kommunikasjonsløsning for telefoni, video og nødnett, slik at operatørene får en mest mulig effektiv arbeidsplass. Til sammen vil de to løsningene utgjøre fremtidens arbeidsflate på AMK-sentralene.

For å kunne bistå de regionale mottaksprosjektene i AMK-IKT prosjektet med test og opplæring, har HDO bestilt og levert til sammen 14 operatørplasser for dagens kommunikasjonsløsning ICCS. Disse gir regionene mulighet til å teste og verifisere Locus Emergency, samt gjennomføre opplæring på en brukerflate lik den som skal produksjonsettes. I tillegg har nytt integrasjonsgrensesnitt og ny funksjonalitet blitt levert av HDO.

Foretaket har i 2023 jobbet tett med Norsk Helsenett (NHN) for å sette opp integrasjon mellom AMK-IKT-prosjektets løsning og HDO sin eksisterende kommunikasjonsløsning. Leveransene fra HDO går som planlagt, og det vil fortsatt være tett dialog mellom HDO og AMK IKT frem til produksjonssetting av Locus Emergency.

**Konsekvens av AMK IKT forsinkelse**

AMK IKT-prosjektet har meddelt HDO at all kommunikasjonsfunksjonalitet skal integreres i Locus Emergency. For å kunne realisere dette må all funksjonalitet i kommunikasjonsløsningen integreres med Locus Emergency.

I opprinnelig plan mellom prosjektene fra 2019 skulle AMK IKT-prosjektet integreres med ny kommunikasjonsløsning fra HDO, slik at begge løsningene kunne settes i drift samtidig. Da Motorola trakk seg fra KAK1-kontrakten ble det besluttet å integrere Locus-løsningen mot ICCS, og å gå i drift med dette. Integrasjon med LifeX skulle gjøres i AMK IKT-prosjektets andre fase.

På slutten av 2023 meddelte AMK IKT at de er forsinket og at de foreløpig ikke har noen ny plan. De har indikert at de ønsker å gå i prøvedrift med AMK Bergen høsten 2024 og AMK Oslo i starten av 2025, men at det foreløpig ikke eksisterer en offisiell plan for dette. Samtidig er KAK-prosjektet i spesifiseringsfasen, og foreløpig i rute.

En mulig konsekvens av AMK IKT-forsinkelsen er at arbeidet med integrasjonen mellom Locus Emergency og LifeX blir forsinket. Dette kan videre bidra til at innfasingen av LifeX og utfasingen av ICCS ikke kan gjennomføres innenfor tidsrammen som er godkjent i business case for KAK-prosjektet.

Det arbeides med AMK IKT og helseregionene for å utrede risikoreduserende tiltak slik at KAK business case kan ivaretas.

#### Tilrettelegging for tolketjenester på samiske språk

HDO har levert på oppdraget og avventer eventuelt ønske om ytterligere leveranser.

Leveranse på oppdraget i 2022:

Som en del av nasjonalt prosjekt for tolkning på samisk språk, fikk HDO i oppdrag å sørge for at nødmeldetjenesten settes opp med robuste løsninger for at AMK-sentralene kan samhandle med tolketjenester på de samiske språkene. HDO har bidratt i prosjektet med prosjektledelse, tjenestedesign og teknisk kompetanse, med blant annet behovskartlegging og utarbeidelse av prosjektdokumenter. Utledede oppgaver har vært å utrede muligheten for å etablere en nasjonal, døgnkontinuerlig samisk tolketjeneste for nord-, sør- og lulesamisk. Den nasjonale tjenesten skulle sees i sammenheng med dagens tolketjeneste som er en del av Sámi Klinihkka. Tolketjenesten skal være tilgjengelig for AMK-sentralene. Prosjektgruppen har gjennomført en behovskartlegging, analysert dagens tilbud og utarbeidet fem løsningsforslag (konsepter) i tillegg til videreføring av dagens tolketjeneste (nullalternativet) eller en eventuell utvidelse av dagens tolketjeneste (null-pluss-alternativet).

#### Løsning for videokommunikasjon med AMK-sentraler

Ved utgangen av 2023 har HDO i tråd med oppdraget løpende drift- og forvaltningsansvar for to videokommunikasjonsløsninger for AMK- og legevaktsentraler. Videoløsningene muliggjør videokommunikasjon mellom innringer (publikum), AMK-sentraler og legevaktsentraler.

Både løsningen fra Stiftelsen Norsk Luftambulanse, Hjelp 113 Video, og løsningen fra Bliksund (tidligere Incendium), SMS til video, har hatt stabil drift i HDO sitt driftsmiljø gjennom 2023.

I løpet av 2023 har 16 AMK-sentraler og 90 legevaktsentraler hatt tilgang til en av de to videoløsningene som HDO tilbyr. Dette utgjør 100 % av landets AMK-sentraler og 95 % av landets legevaktsentraler.

Fordelingen av sentraler og brukere på videoløsningene er slik:

* Hjelp 113 Video fra Stiftelsen Norsk luft ambulanse er i bruk hos 10 AMK-sentraler og 87 legevaktsentraler, som totalt utgjør 309 operatørplasser.
* SMS til video fra Bliksund er i bruk hos 6 AMK-sentraler og 3 legevaktsentraler, som totalt utgjør 80 operatørplasser.

På tvers av begge videoløsningene ble det gjennomført over 137 000 videosamtaler i 2023.

I løpet av 2023 har det blitt gjennomført intervjuer og spørreundersøkelse blant kundene for å kartlegge brukskvalitet ved løsningene og hospiteringer som en del av innsiktsarbeidet.

#### Tilgjengelighetsdirektivet

Tilgjengelighetsdirektivet er ennå ikke innført i Norge, men direktivet var på høring i 2021. Det er foreløpig hvem som vil eie direktivet og hvilket omfang direktivet vi få i Norge. HDO avventer videre avklaringer før arbeid igangsettes.

#### Kart- og oppdragshåndteringsløsning for kommunehelsetjenesten

Som en konsekvens av ny anskaffelsesprosess av KAK-prosjektet er det besluttet å utsette dette arbeidet. Det foregår likevel arbeid som skal tilrettelegge for at kommuner som kjøper denne typen løsninger på egenhånd kan koble det sammen med HDO sin ICCS-løsning. HDO vil vurdere om brukernes behov dekkes gjennom disse løsningene eller om det må iverksetter ytterligere tiltak.

#### Nasjonal medielogg

I løpet av 2023 har HDO gjennomført anskaffelse av ny løsning for nasjonal medielogg. Løsningen skal overta for dagens lydloggløsning som har eksistert siden 2017-2018. Dagens lydlogg er installert sentralt hos HDO for Legevaktsentralene, og lokalt eller regionalt for AMK-sentralene. Den nye løsningen skal på samme måte som ny kommunikasjonsløsning, etableres sentralt i HDO sine datasentre og være en tjeneste til alle innen den akuttmedisinske kjede.

Den nye løsningen vil bli etablert i parallell med ny kommunikasjonsløsning (3020 LifeX) i løpet av 2024. Prosjektene er gjensidig avhengige og HDO planlegger for felles akseptansetest i årsskiftet 2023-2024, med påfølgende felles utrulling til brukermiljøene.

Det var NetNordic Norway AS med underleverandør (produsent) Voxtronic Austria GmbH som vant konkurransen med sin Voxlog-løsning. Kontrakten ble signert 20. desember og implementeringsprosjektet starter opp tidlig i januar 2024.

Løsningen er dimensjonert for å håndtere behovene til alle AMK-sentraler, legevaktsentraler og akuttmottak. Utover dagens logging av lyd, vil også løsningen kunne håndtere bilder, video, tekst og andre medier.

#### Tekstbasert nødkommunikasjon (NØD-SMS)

I tråd med oppdraget har HDO vært i dialog med Direktoratet for samfunnssikkerhet og beredskap (DSB) om hvordan arbeidet med tekstbasert nødkommunikasjon videreføres. Styring og prioritering av arbeidet inngår i DSB sin Nasjonal Styringsmodell for nød- og beredskapskommunikasjon. Direktoratet har blant annet vurdert et samarbeid med Stiftelsen Norsk Luftambulanse som har utviklet relevante løsninger. HDO har sammen med Helsedirektoratet fulgt med på dette arbeidet.

#### Videobasert beslutningsstøtte

Før HDO i tråd med oppdraget kan overta driften av Sykehuset Innlandet sin løsning for videobasert beslutningsstøtte, har HDO hatt behov for å avklare hvordan nødvendig utstyr kan anskaffes. HDO har undersøkt om de samme rammeavtalene som Sykehuset Innlandet har benyttet, også kan brukes av HDO. I prosessen ble det avdekket at HDO ikke kunne anskaffe ønsket utstyr via eksisterende rammeavtale mellom Atea og Norsk Helsenett, og konkludert med at det måtte gjennomføres en anskaffelsesprosess.

HDO publiserte i juni 2023 en veiledende kunngjøring for anskaffelse av «videobriller og software for videoassistert beslutningsstøtte», med påfølgende markedsundersøkelse- og dialog med interessenter for å kartlegge omfang og utbredelse av mulige løsninger som kunne tilfredsstille behovene identifisert i forbindelse med utviklingen av Sykehuset Innlandet HF sin løsning. Kunngjøring av anskaffelsen var planlagt i løpet av høsten 2023, men har blitt utsatt til første kvartal 2024. HDO har etter avtale med Sykehuset Innlandet ikke overtatt driftsansvar for eksisterende fysiske enheter før ny anskaffelse er gjennomført.

### Andre rapporteringer i 2023

#### Rapportering om samhandlingsaktiviteter og kundefora

HDO arrangerer årlig en kunde- og brukerkonferanse. Konferansen har vært i stadig utvikling, for hele tiden å være en aktuell arena for deltakerne. I tillegg til å være en møteplass for å utvide kontaktnett og utveksle erfaringer, skal den også gi faglig utbytte. Konferansen bidrar til å spre informasjon om HDOs ulike tjenester og nye løsninger, i tillegg til at deltakerne inviteres til å dele brukerbaserte historier som HDO kan legge til grunn i videre arbeid. I 2023 arrangerte HDO for første gang parallellsesjoner som et tillegg til selve konferansearrangementet. Kunder og brukere kunne da besøke HDOs lokaler, få innblikk i arbeidet på AMK Innlandet eller besøke NTNU Gjøvik for en innføring i helserelatert utdanning og teknologi.

Samhandlingsaktiviteter foregår i alle deler av HDOs virksomhet, og foretaket ser stor verdi av innsiktsarbeid og samhandling med aktører på tvers av foretak og ulike nivåer i helse. Eksempler på dette inkluderer deltakelse i regionale nettverk, utvalg og andre samhandlingsfora innenfor informasjonssikkerhet, miljø- og bærekraft, beredskap og anskaffelser. Slike aktiviteter er beskrevet nærmere under det enkelte oppdrag.

### Økonomiske krav og rammer

#### Økonomisk resultat

Virksomhetens regnskap viser et lavere forbruk enn budsjettert, og som følge av dette er faktureringen redusert mot slutten av året. Resultatet for 2023 endte på kr 1.

Omsetning i 2023 ble 259,8 MNOK, mot en omsetning på 268,1 MNOK i 2022. Dette utgjør en reduksjon på 8,3 MNOK (3,1 %). Omsetningen i 2023 er 0,8 MNOK under budsjett.

Som følge av avsluttet samarbeid med tidligere leverandør ble det i 2022 inngått et kommersielt forlik hvor mesteparten av HDOs ekstra kostnader grunnet avslutning av avtalen og ny anskaffelsesprosess ble dekket. Andelen av forlikssummen som tilhører kostnader i 2023 er bokført som en kostnadsreduksjon i regnskapet, samt som nedjustering av verdien på nødvendige investeringer som følge av forsinkelser. Forliksbeløpet ble utbetalt i 2023.

**Utvikling av de vesentligste poster i regnskapet:**

1. Personalkostnader har økt fra 77,5 MNOK i 2022 til 81,5 MNOK i 2023. Dette forklares hovedsakelig med økning på tre nye årsverk i 2023.
2. Avskrivinger og nedskrivninger er redusert fra 57,5 MNOK i 2022 til 33,3 MNOK i 2023. Reduksjon hovedsakelig som følge av nedskrivning i 2022, flere anlegg som er ferdig avskrevet, samt at flere investeringer i 2023 er bokført mot erstatningen.
3. Tjenestekjøp og frikjøp har økt fra 37,0 MNOK i 2022 til 40,1 MNOK i 2023. Økningen forklares hovedsakelig med kostnader tilhørende juridisk bistand, prosjektrigg for anskaffelsene KAK og medielogg, samt bistand til oppgraderinger på dagens kommunikasjonsløsning.
4. Lisenskostnader har økt fra 51,6 MNOK i 2022 til 68,0 MNOK i 2023. Forklares hovedsakelig med prisøkninger, svak norsk krone og lisenser knyttet til IT-plattform for KAK.

**Kommentar resultat mot budsjett:**

1. Personalkostnader er 11,9 MNOK under budsjett som følge av utsatte rekrutteringer i påvente av ny organisering, samt lavere pensjonskostnad enn forventet.
2. Avskrivninger er 7,1 MNOK under budsjett som følge av at investeringer ble bestilt og levert senere enn planlagt.
3. Lisenskostnader er 7,4 MNOK over budsjett. Hovedsakelig som følge av prisøkninger og svak kronekurs.
4. Benyttet andel av erstatning er 14,2 MNOK under budsjett som følge av endret periodisering av erstatningen gjennom året, og for mye brukt erstatning i 2022. Dette førte til økte totale kostnader mot budsjett.
5. MVA-kostnad til kommuner er 6,3 MNOK over budsjett som følge av forskuddsbetaling av flerårige lisenser og økte kostnader på kontoer hvor foretaket har MVA-fradrag.
6. Finansposter er 2,8 MNOK under budsjett som følge av høyere renteinntekter enn rentekostnader mot budsjett.

Det er aktivert investeringer for 94,8 MNOK i 2023. Av disse er 44,6 MNOK tilhørende investeringsprogrammet for 2022, og 50,1 MNOK tilhørende investeringsprogrammet for 2023.

Tilhørende investeringsbudsjett 2023 vil flere budsjettposter periodiseres frem i tid, og bestillinger vil først bli satt i 2024. Dette er investeringer det ikke var mulig eller hensiktsmessig å gjennomføre i 2023. Tilhørende Medieloggprosjektet gjelder dette investeringer knyttet til migrering og usikkerhetspåslag i prosjektet. HDO har ikke kunnet sette bestilling knyttet til kobling mot nødnett og transmisjon grunnet nødvendige avklaringer i spesifikasjonsfasen i KAK-prosjektet, samt forsinkelser fra DSB og Motorola i 2023. De periodiserte investeringsmidlene tilhørende 2023 budsjettet er på inntil 23,8 MNOK. Investeringene vil gjennomføres innenfor 2023 finansering og avskrivningsbudsjett i 2024

HDO er finansiert av spesialisthelsetjenesten ved de regionale helseforetakene og kommunehelsetjenesten. Finansieringen er fordelt etter driftsvolum og kompleksitet i løsningene. MVA-andelen for kommunehelsetjenesten er inntektsført og kostnadsført ved årsslutt og utgjør 21 MNOK for 2023. Omsetning fordelt på kundegruppene for 2023 er vist i tabellen nedenfor.



#### Økonomisk langtidsplan

Vesentlige endringer for ØLP 2025-2028 styrebehandles 25. januar 2024, og oversendes eierne innen frist 2. februar 2024. Videre vil ØLP 2025-2028 utarbeides, styrebehandles og oversendes innen gitte frister i henhold til årshjul.

#### Utarbeidelse av regnskap

Foreløpig årsregnskap 2023 er styrebehandlet og ble oversendt eierne 12. januar 2024. Endelig årsregnskap styrebehandles 25. januar 2024, og oversendes eierne innen frist 23. februar 2024.